Concurrenza da scriver texts per giuvenils

(rc.) 

Tranter ils 16 e 20 d‘avust 2000 ha lieu en Engiadin’Ota la 6avla Scuntrada dal pievel rumantsch. A chaschun da questa Scuntrada vegn publitgada ina concurrenza da scriver texts per giuvenils. La Lia rumantscha sco er las uniuns affiliadas edeschan mintg’onn cudeschs da different gener per il stgalim bass-mesaun. Quai che manca èn texts per la giuventetgna tranter 13 e 18 onns. Perquai ha la LR surpiglià il patrunadi da la “Concurrenza da scriver texts per giuvenils” e da premiar quels a chaschun da la Scuntrada 2000. I sa tracta d’ina concurrenza publica per texts litterars cun tematicas per giuvenils da 13–18 onns. Ins po scriver en tut ils idioms u en rumantsch grischun. La tematica è libra ed il volumen duess esser radund 10 paginas scrittas cun maschina, grondezza 12 pts ed ina distanza da 1,5 tranter las lingias. Sche pussaivel duessan ils texts esser curregids da vart cumpetenta.

Termin 30 avrigl 2000
L’ultim termin per inoltrar ils texts en 5 exemplars è fixà per ils 30 avrigl 2000. Mintga lavur sto esser marcada cun in pseudonim e dapersai en ina cuverta sto vegnir agiuntà il num e l’adressa dal scriptur u da la scriptura. Dal matg fin il fanadur vegnan ils texts examinads d’ina giuria e tut ils participantAs vegnan envidadAs a la premiaziun ch’ha lieu durant la Scuntrada 2000.

Premis per las meglras lavurs
Las meglras lavurs che vegnan inoltradas obtegnan in premi. La LR ha il dretg da publicaziun da tut las lavurs inoltradas che vegnan publitgadas en rumantsch grischun en ina ediziun da la LR. Faschai diever da questa concurrenza publica!
Ils texts èn d’inoltrar fin ils 30 avrigl 2000 a: Reto Capeder, Stradung 23, 7460 Savognin.